Suđenje Miloševiću: 'Autoritet, šef, vodeća ličnost' napada na Hrvatsku (20/11/02) - 2002-11-20
Obje linije zapovijedanja snagama u Hrvatskoj, JNA i "krajiškim" snagama, objedinjavao je Milošević - izjavio zaštićeni svjedok
Na suđenju Slobodanu Miloševiću, nastavljeno je svjedočenje jednog od zaštićenih svjedoka. Ovaj, kako se navodi, "veoma poseban” svjedok Tužiteljstva nastavio je obrazlagati Miloševićevu ključnu ulogu u Hrvatskoj. Ono što se događa na suđenju Miloševiću može utjecati i na ishod maratonskih procesa procjene utemeljenosti tužbi Hrvatske i Bosne i Hercegovine protiv SR Jugoslavije na drugoj haaškoj instanci, Međunarodnom sudu. U Tribunalu za ratne zločine, naime, u jednom običnom radnom danu (istina do svjedoka kojega Tužiteljstvo drži ključnim, zapravo "veoma posebnim" kako je danas kazala predstavnica Tužiteljstva Hiledagard Uertz – Retzlaff) čulo se sljedeće: Obje linije zapovijedanja snagama u Hrvatskoj, JNA i "krajiškim" snagama rukovođenima od MUP-a Srbije, objedinjavao je Milošević. "Autoritet, šef, vodeća ličnost" opisao ga je zaštićeni svjedok, koji je bio sudeći po broju susreta s Miloševićem - tridesetak - i odvjetniku u sudnici, član najužeg kruga, a po podnesenim dokazima i visoki dužnosnik "krajine". Milan Martić bio je pod izravnim utjecajem optuženoga i ljudi iz srpske Službe državne sigurnosti. Pripadnici ove službe osnivali su po "krajini" kampove za treniranje specijalnih policijskih snaga – a jednoga je vodio član Miloševićevog osiguranja. Svjedok je ponovno imao originale dokumenata na temu veza JNA, MUP-a Srbije i državnih tajnih službi sa strukturama u "krajini". U travnju 1991. godine vlasti "krajine" namjeravale su proglasiti priključenje Srbiji što je Milošević spriječio. Na žalost publike tema podjele Bosne otvorena u Karađorđevu pokrivena je iza zatvorenih vrata. Svjedok je tek kasnije akcije Srbije po Hrvatskoj shvatio kao dio plana formiranja Velike Srbije - na početku je u svemu gledao tek "ratnu taktiku". Milošević i Karadžić odlučili su "krajinu" ostaviti Hrvatskoj s kojom su podijelili Bosnu. Miloševićevi su najbliži ljudi nadzirali trgovinu svega, od dostave oružja do transfera nafte. Uzgred, prijatelji suda zatražili su da ih se i formalno imenuje braniteljima opuženoga kako bi mu olakšali naporan proces. Tužiteljstvo je pak htjelo dva dodatna dana za iskaz zaštićenog svjedoka C-61. Suđenje se nastavlja.